Jong man gestraf oor vals verklaring | Netwerk24
Jong man gestraf oor vals verklaring
'n Jong man van Strand is 'n boete of gevangenisstraf opgelê nadat hy aan meineed skuldig bevind is.
Damian Sylvester Frans (23) van Serkor-park is op 10 Desember in die Strand-landdroshof 'n boete van R2 000 of agt maande tronkstraf opgelê – dít nadat hy 'n vals aanklag van roof by die plaaslike polisiekantoor aanhangig gemaak het.
Volgens 'n Strand-polisiewoord­voerder het Frans in 'n beëdigde verklaring beweer dat dié voorval op 4 Oktober verlede jaar plaasgevind het.
Hy het glo in Hoofweg van die treinstasie na die taxistaanplek geloop toe hy kamstig deur rowers geteiken is. Frans is glo deur twee mans, van wie een met 'n mes gewapen was, genader en gedreig.
Hy het verder beweer dat die vermeende rowers hom glo van sy werksrekenaar, 'n Apple-skoot­rekenaar ter waarde van R20 000, 'n Hisense Infinity-selfoon met 'n geraamde waarde van R10 000 en 'n goue ring en halssnoer wat elk R1 500 gekos het, beroof het.
'n Op-en-wakker ondersoekbeampte het onraad vermoed toe hy die klaer se werkgewer in Brackenfell besoek het om die skootrekenaar se reeksnommer te kry en só uitgevind het dat die werk nooit vir hom 'n skootrekenaar gegee het nie.
Met verdere ondervraging het die onder­soekbeampte agtergekom dat Frans gelieg het. Daar is ook later bevestig dat die ander besittings glo naby Harmony-park gesteel is.
Luitenant-kolonel Franklin Plaatjies het die gesoute ondersoek­beampte, konst. Siyamthemba Makhanjana, bedank vir sy oplet­tendheid en puik speurwerk wat tot die inhegtenis­neming en vonnisop­legging gelei het.
Die Strand-polisie meen dié voorval moet as 'n waarskuwing dien vir ander wat vals aanklagte by die polisiekantoor aanhangig wil maak vir eie gewin.